ທ່ານ ອີ​ລອນ ມັ​ສ​ຄ໌ ບັນ​ລຸ​ຂໍ້​ຕົກ​ລົງ​ທີ່​ຈະ​ຊື້​ບໍ​ລິ​ສັດ Twitter 
ໃນ​ຂໍ້​ຄວາມ​ທີ່​ກ່າວ​ຢ້ຳ​ເຖິງ​ຖະ​ແຫຼງ​ການ​ຂອງ​ທ່ານ​ນັ້ນ, ທ່ານ ມັ​ສ​ຄ໌ ໄດ້​ສະ​ເຫຼີມ​ສະຫຼອງ​ຂໍ້​ຕົກ​ລົງ​ດັ່ງ​ກ່າວ​ດ້ວຍສັນ​ຍາ​ລັກ ​ໝາກ​ຫົວ​ໃຈ, ດາວ ແລະ ຈະຫຼວດ. 
ຜູ້ບໍລິຫານໃຫຍ່ບໍລິສັດ ເທັສລາ (Tesla) ທ່ານ ອີລອນ ມັສຄ໌ ໄດ້ບັນລຸຂໍ້ຕົກລົງ ທີ່ຈະຊື້ບໍລິສັດສື່ສັງຄົມ ທວິດເຕີ (Twitter) ດ້ວຍເງິນສົດ 44 ຕື້ໂດລາ, ໂດຍສັນຍາວ່າຈະເຮັດໃຫ້ບໍລິສັດດັ່ງກ່າວສະໜັບສະໜູນເສລີພາບໃນການປາກເວົ້າຫຼາຍຂຶ້ນ ການຂາຍທີ່ວ່ານັ້ນຈະປ່ຽນແປງບໍລິສັດຍັກໃຫຍ່ສື່ມວນຊົນດັ່ງກ່າວຈາກບໍລິສັດທີ່ຊື້ຂາຍກັນຢ່າງເປີດເຜີຍ ເປັນບໍລິສັດສ່ວນຕົວ ທີ່ເປັນເຈົ້າຂອງໂດຍທ່ານ ມັສຄ໌ ພຽງຜູ້ດຽວ, ເຊິ່ງທ່ານແມ່ນຄົນທີ່ລວຍທີ່ສຸດໃນໂລກ ທ່ານ ມັສຄ໌ ໄດ້ກ່າວໃນຖະແຫຼງການສະບັບນຶ່ງວ່າ “ເສລີພາບໃນການປາກເວົ້າແມ່ນຮາກຖານຂອງປະຊາທິປະໄຕທີ່ໄດ້ຜົນ, ແລະ ທວິດເຕີແມ່ນຈະຕຸລັດເມືອງທາງດິຈິຕອລ ບ່ອນທີ່ບັນຫາທີ່ສຳຄັນຕໍ່ອະນາຄົດຂອງມວນມະນຸດໄດ້ຖືກນຳມາໂຕ້ຖຽງກັນ ” ທ່ານໄດ້ກ່າວວ່າທ່ານຢາກເຮັດໃຫ້ບໍລິສັດດັ່ງກ່າວດີກວ່າເກົ່າໂດຍການຕື່ມ “ລັກສະນະໃໝ່, ເຮັດໃຫ້ຂັ້ນຕອນວິທີຕ່າງໆເປີດແຫຼ່ງທີ່ມາຂອງຂ່າວເພື່ອຂະຫຍາຍຄວາມເຊື່ອຖື, ເອົາຊະນະອີເມລຂີ້ເຫຍື້ອ, ແລະ ຢັ້ງຢືນມະນຸດທຸກຄົນ ” ໃນຂໍ້ຄວາມທີ່ກ່າວຢ້ຳເຖິງຖະແຫຼງການຂອງທ່ານນັ້ນ, ທ່ານ ມັສຄ໌ ໄດ້ສະເຫຼີມສະຫຼອງຂໍ້ຕົກລົງດັ່ງກ່າວດ້ວຍສັນຍາລັກ ໝາກຫົວໃຈ, ດາວ ແລະ ຈະຫຼວດ ຮຸ້ນຂອງບໍລິສັດທວິດເຕີໄດ້ຂຶ້ນຫຼາຍກວ່າ 6 ເປີເຊັນໃນການຊື້ຂາຍເມື່ອວັນຈັນວານນີ້ ທ່ານ ມັສຄ໌, ຜູ້ທີ່ຍັງໄດ້ເປັນຜູ້ບໍລິຫານໃຫຍ່ ຂອງບໍລິສັດພັດທະນາຈະຫຼວດ SpaceX, ໄດ້ກ່າວວ່າທວິດເຕີຕ້ອງກາຍເປັນບໍລິສັດເອກະຊົນ ສະນັ້ນມັນຈຶ່ງ ສາມາດຮູ້ເຖິງໂອກາດຂອງມັນສຳລັບເສລີພາບໃນການປາກເວົ້າ ທ່ານໄດ້ອະ ທິບາຍຕົວທ່ານເອງວ່າ ເປັນ “ຜູ້ສະໜັບສະໜຸນເສລີພາບໃນການປາກເວົ້າຢ່າງສຸດຂີດ ” ນັກທຸລະກິດຄົນດັ່ງກ່າວ, ຜູ້ທີ່ເປັນນັກຂຽນຂໍ້ຄວາມໃນທວິດເຕີ ຢ່າງຫຼວງຫຼາຍໂດຍມີຜູ້ຕິດຕາມຫຼາຍກວ່າ 83 ລ້ານຄົນນັ້ນ, ໄດ້ຂຽນຂໍ້ຄວາມໃນທວິດເຕີເມື່ອຕອນເຊົ້າວັນຈັນວານນີ້ວ່າ, “ຂ້າພະເຈົ້າຫວັງວ່າແມ່ນກະທັ້ງຜູ້ທີ່ຕຳໜິຕິຕຽນຂ້າພະເຈົ້າທີ່ຮ້າຍແຮງທີ່ສຸດແມ່ນຈະຍັງຢູ່ໃນທວິດເຕີ, ເພາະວ່ານັ້ນ ແມ່ນຄວາມ ໝາຍຂອງເສລີພາບໃນການປາກເວົ້າ ”